(53) Psalms van Christus – Enigste Troos
(53) Psalms van Christus
by Attie Bogaards · Published 23/12/2019 · Updated 30/12/2019
Psalm 129: Stille Nag – maar die nag was stil nie
Stille nag, heilige nag, so lui ‘n bekende Kerslied.
Stille nag, maar – die nag was nie stil nie …
… want die God van eer donder.
Wie die engelelied van Lukas 2:13-14 teen sy Nuwe en Ou Testamentiese agtergrond ken en verstaan, sal nooit sê die nag was stil nie …
Kom ons kyk na hierdie mooi Lied van Lukas 2:13-14 en die geboorte van Christus.
Wanneer Christus gebore word in Betlehem, sing die engele:
Eer aan God in die hoogste hemele en vrede op aarde, in die mense ‘n welbehae!
PSALM 29 – die engele se antwoord op die Stem van die HERE
Waar kom die engele van Lukas 2 aan hierdie lied van vers 13 tot 14?
Hulle kry dit in die Ou Testament, in hulle Psalmboek, in die Psalmboek van Christus; hulle kry dit in Psalm 29.
En – Psalm 29 is allermins ‘n Psalm van stilte. Inteendeel, dit donder:
Psalm 29 het as opskrif: ‘n Onweerspsalm.
Psalm 29 is die Psalm van die sewe donderslae: Sewemaal hoor ons van die Stem van die HERE: Die God van eer (die God van heerlikheid) donder. Die stem van die HERE is met krag; die stem van die HERE is met heerlikheid. Die stem van die HERE breek seders; ja, die HERE verbreek die seders van die Líbanon. (vv 3-5).
In Psalm 29:1 ontvang die engele, die hemelinge, bevel: Gee aan die HERE, o hemelinge, gee aan die HERE eer en sterkte!
Gee aan die HERE, o hemelinge, gee aan die HERE eer en sterkte! Die engele van Psalm 29 moet reageer op die sewe donderslae, op die Stem van die Here. In reaksie op die Stem moet hulle aan die HERE eer en sterkte gee.
Psalm 29 is die Eer aan God in die hoogste hemele van die Ou Testament.
Lukas 2:13-14 – die engele se antwoord op die Stem van die Here
Psalm 29 is die Psalm van die Stem van die HERE.
En Lukas 2 is die Nag van die Stem van die Here.
En terwyl hulle daar was, is die dae vervul dat sy moes baar; en sy het haar eersgebore Seun gebaar – dit is die Stem van die Here.
En terwyl hulle daar was, is die dae vervul dat sy moes baar; en sy het haar eersgebore Seun gebaar – die God van eer donder.
Die geboorte van Christus is die Stem van die HERE. Hy is die Woord van God, sy Donderstem.
En wanneer die engele die Stem van die Here hoor, wat donder in die geboorte van Christus, antwoord hulle:
En daarmee vervul hulle die opdrag van Psalm 29: Gee aan die HERE, o hemelinge, gee aan die HERE eer en sterkte!
Wanneer God Hom openbaar, as sy Stem weerklink, dan donder dit, dan is dit nie stil nie.
Sy Stem en – ons antwoord, ons stem van lof, ons Eer aan God
Op sy Stem moet altyd die stem van lof, die eer aan God gehoor word.
Nie net die stem van die engele nie, maar ook die van die koninkryke van die aarde.
In Psalm 68:32-35 hoor ons dit:
Koninkryke van die aarde, sing tot eer van God; psalmsing tot eer van die Here! Sela. Van Hom wat ry in die hoogste hemele, wat uit die voortyd is; kyk, Hy verhef sy stem, ‘n magtige stem. Gee sterkte aan God! Sy hoogheid is oor Israel en sy sterkte in die wolke. Vreeslik is God uit jou heiligdomme, o Israel! Die God van Israel—Hy gee aan die volk sterkte en kragte. Geloofd sy God!
Kyk, Hy verhef sy stem, ‘n magtige stem … en – dan kry ons nóg ‘n Eer aan God in die Ou Testament.
Hoe mooi rym Totius dit nie:
O Koninkryke, sing Gods lof!
Laat psalme oprys uit die stof –
dis God wat uitgetrek het!
Hy ry, bekleed met eer en mag,
hoog deur die hemel van sy krag
wat Hy met storms bedek het.
Die donderstemme, swaargedug,
verkondig in die hoë lug
sy mag voor al die volke.
Gee sterkte=aan God – sy hoogheid is
oor Israel, sy erfenis;
sy mag is in die wolke.
Hoe vreeslik is U, HEER, alom
uit u verhewe heiligdom,
omring deur sterkte=en ere!
Dis Isr’els God wat wonders werk
en wat sy volk met krag versterk:
U loof ons, HEER der here! (Psalm 68:15 en 16)
En die herders van Belehem het die Eer aan God van die engelekoor verder gedra in hulle Eer aan God, want die herders het teruggegaan en God verheerlik en geprys oor alles wat hulle gehoor en gesien het. Hulle reaksie op die Stem van God (alles wat hulle gehoor en gesien het), was dat hulle God verheerlik en geprys het.
Waar die mens die Stem van God in die Evangelie van sy Seun hoor, daar antwoord ons met ‘n stem van lof: Eer aan God in die hoogste hemele.
En die Stem donder vanaf Genesis tot in Openbaring
In Genesis begin dit – die Stem van God. En God het gesê … (Gen 1:3)
En tot in Openbaring donder dit:
En ek het ‘n ander sterk engel uit die hemel sien neerdaal, bekleed met ‘n wolk, en ‘n reënboog was oor sy hoof, en sy aangesig was soos die son, en sy voete soos pilare van vuur; en in sy hand het hy ‘n geopende boekie gehad, en hy het sy regtervoet op die see gesit en sy linkervoet op die land; en hy het met ‘n groot stem uitgeroep soos ‘n leeu wat brul, en toe hy uitgeroep het, het die sewe donderslae hulle stemme laat hoor. Openbaring 10:1-3
Die sewe donderslae van Psalm 29!
Stilte? Nee- maar nét wie ore het om te hoor sal hoor
Stille nag, maar – die nag was nie stil nie!
“Eer aan God, die hoogste Heer!”
ruis dit uit ‘n stemmesee.
“Vrede op aarde, vrede weer!”
En die donker nag ruis mee.
“Welbehae, eind’loos groot,
in die mens, Gods gunsgenoot!” (Skrifberyming 4:3)
Nee, die wêreld het in daardie nag níks gehoor nie. Hoe hard dit ook al gedonder het.
Maar die gelowiges het dit wél gehoor:
Wie ore het om te hoor, laat hom hoor. (Matteus 11:15)
Geen stilte nie, maar die God van eer donder.
(29) Die Psalms van Christus
by Attie Bogaards · Published 03/08/2018
by Attie Bogaards · Published 28/08/2019
Next story (54) Psalms van Christus
Previous story (52) Psalms van Christus
(1) KORONA. Gedagtes oor die gebed: Christus alleen 31/03/2020
Nuwe Bybelstudiehandleiding Abraham 06/03/2020
Argief Select Month April 2020 March 2020 February 2020 January 2020 December 2019 November 2019 October 2019 September 2019 August 2019 July 2019 April 2019 November 2018 October 2018 September 2018 August 2018 July 2018